太平寺水郡人徐友畫清濟貫河
作者：楊萬里
朝代：宋

paragraphs: 太平古寺劫灰餘，夕陽惟照一塔孤。
得得來看還不樂，竹莖荒處破殿虛。
偶逢老僧聽僧話，道是壁間留古畫。
徐生絕筆今百年，祖師相傳妙天下。
壁如雪色一丈許，徐生畫水纔盈堵。
橫看側看只麽是，分明是畫不是水。
中有清濟一線波，橫貫萬里濁浪之黄河。
雷奔電卷儘渠猛，獨清元自不隨它。
波痕盡處忽掀怒，攪動一河秋色暮。
分明是水不是畫，老眼向來元自誤。
佛廬化作金柁樓，銀山雪堆風打頭。
是身飄然在中流，奪得太一蓮葉舟。
僧言此畫難再覓，官歸江西却相憶。
并州剪刀剪不得，鵝溪疋絹官莫惜，貌取秋濤懸坐側。